Ego Ansericus, dominus Montis-Regalis, notum facio universis tam presentibus quam futuris, quod ego teneo de charissimo domino meo, Theobaldo, Dei gratia regi Navarre illustri, Campanie et Brie comite palatino, castrum de Insula, et Insulam cum appendiciis, sicut inferius continetur, scilicet Massangi, Disengium, Sanctam-Columbam, Provanceium, Massæium, feodum de Genoli, feodum Dissengiaci, feodum Tramenciaci, riveriam a molendino Massiaci usque apud Massangeium; nemus Duelie, forestam de Herivaci a Campo-Rotardi usque ad Timanceium, et feoda de Mesaco, et hoc quod habeo apud Viler-Tornois, in feodo et domanio; et si in omnibus aliquid haberem quod esset de domanio et allodio usque ad vallem de Mores, illud a predicto domino rege Navarre, comite Campanie, in feodum recognosco me tenere. Sciendum etiam quod castrum de Insula jurabile est et redibile predicto Theobaldo, regi Navarre, comiti Campanie et heredibus ejus, in perpetuum, ad magnam vim et ad parvam, contra omnem creaturam quæ possit vivere et mori; a predicto rege Navarre recepi in feodum quidquid habeo in locis supradictis. Quod ut ratum permaneat et firmum teneatur, litteris annotatum, sigilli mei munimine roboravi. Actum, anno Domini Mº CCº trigesimo-sexto, mense aprili.